Het ons ons godsdiens afgewater? Die hel? - www.bybelkennis.co.za
Dié wat goed gedoen het, sal opstaan en lewe, en dié wat verkeerd gedoen het, sal opstaan en veroordeel word (Johannes 5:29). In Openbaring 20 beskryf Johannes hierdie laaste oordeel. Hy sien 'n groot wit troon en Iemand sit daarop. Dan word die boeke oopgemaak en die dooies word geoordeel volgens wat daar in die boeke geskrywe staan oor alles wat hulle gedoen het … elkeen is geoordeel volgens wat hy gedoen het … As daar gevind is dat iemand se naam nie in die boek van die lewe geskrywe staan nie, is hy in die vuurpoel gegooi.
Jesus self verwys na die hel in Markus 9:42 – 48. Dit is die bekende gedeelte waar Hy onder andere sê: Dit is beter dat jy met een oog die koninkryk van God ingaan as dat jy altwee oë het en in die hel gegooi word. Daar gaan die wurm nie dood nie en word die vuur nie geblus nie. Baie mense glo dat die hel nie 'n werklikheid is nie of slegs 'n tydelike straf is. Ander glo weer dat ons hier met simboliese taal te doen het. Maar 'n simbool van wat? Van 'n verskriklike plek. Jesus in sy profetiese rede praat van die ewige straf (Matteus 25:46).